
[bookmark: _GoBack]MBI FILLIMIN E PROCEDURËS PËR LICENCIMIN E SHOQËRISË “ERSEKA SOLAR PARK 1” SHPK NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK ME KAPACITET TË INSTALUAR 20 mw, NË ZONËN E ERSEKËS, BASHKIA KOLONJË, QARKU I KORÇËS

Në mbështetje të neneve 16 dhe  37, pika 2,  germa “a”, të ligjit nr. 43/2015, “Për sektorin e energjisë elektrike”, i ndryshuar; nenit 4, pika 1, germa “a”, nenit 5, pika 1 germa “a”, nenit 10, pikat 1 dhe 3 të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE), nr. 109, datë 29.6.2016, e ndryshuar; si dhe nenit 19 pika 1 germa “a” të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 3.3.2023, mbasi shqyrtoi relacionin me nr. 884/1 prot., datë 1.3.2023, të Drejtorisë së Licencimit, Autorizimeve dhe Mbikëqyrjes, “Mbi fillimin e procedurës për licencimin e shoqërisë ‘Erseka Solar Park 1’ sh.p.k., në veprimtarinë e prodhimit të energjisë elektrike nga centrali fotovoltaik me kapacitet të instaluar 20 mw, në zonën e Ersekës, Bashkia Kolonjë, qarku i Korçës”,
konstatoi se: 
- Shoqëria “Erseka Solar Park 1” sh.p.k., me shkresën e protokolluar në ERE me nr. 884 prot., datë 17.2.2023, ka paraqitur kërkesën për licencim në veprimtarinë e prodhimit të energjisë elektrike nga centrali fotovoltaik me kapacitet të instaluar 20 mw.
- Në zbatim të përcaktimeve të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, e ndryshuar, aplikuesi për licencim në veprimtarinë e prodhimit të energjisë elektrike duhet të depozitojë në ERE: dokumentacionin e përgjithshëm për të gjitha aplikimet për pajisje me licencë (neni 9, pika 1); dokumentacionin specifik për licencën e prodhimit të energjisë elektrike (neni 9, pika 2.1); shtojcën 1, shtojcën 1 A dhe shtojcën 2 të plotësuar; si dhe të ketë kryer pagesën për regjistrim dhe shqyrtim të një aplikimi (aneksi A).
- Nga aplikimi rezulton se shoqëria “Erseka Solar Park 1” sh.p.k. ka plotësuar dokumentacionin në zbatim të nenit 9 të rregullores për pikën 1.1, germat “a”, “b” dhe “c”; për pikën 1.3, germat “a”, “c” dhe “d”; për pikën 2.1, germat “a”, “b”, “c”, “d”, “e” dhe “f”.
- Nga ky aplikim rezulton gjithashtu se është plotësuar pjesërisht dokumentacioni si vijon: 
- Neni 9, Pika 1.2 Dokumentacioni juridik dhe administrativ
- germa “b”: Shoqëria duhet të përcjellë në ERE, vërtetimin e gjendjes gjyqësore (dëshmi penaliteti) për shoqërinë “Erseka Solar Park 1” sh.p.k.
- Pika 1.3. Dokumentacioni financiar dhe fiskal
- germa “b”: Shoqëria duhet të përcjellë në ERE letër interesi të rinovuar për mbështetjen financiare , ose të dokumentojë/informojë nëse ka nënshkruar ndonjë marrëveshje me bankën. Gjithashtu, shoqëria duhet të sqarojë mënyrën e financimit në lidhje me shumën totale që disponon në llogari, pasi ajo që ka përcjellë nuk e mbulon të gjithë investimin.
- Pika 2, Dokumentacioni specifik sipas tipit të licencës  
- germa “c”: Shoqëria duhet të paraqesë informacion rreth statusit të ecurisë së miratimit të pikës së lidhjes, pasi miratimi i pikës së lidhjes që aplikuesi ka depozituar është miratim vetëm në parim.
- Shoqëria duhet të dokumentoje se ku e bazon deklaratën e saj për jetëgjatësinë prej 35 vjetësh të centralit fotovoltaik.
- Gjithashtu, shoqëria duhet të bëjë me dije mbi fillimin apo fazën në të cilën ndodhen punimet për ndërtimin e veprës.
- Aplikuesi ka kryer për llogari të ERE-s pagesën për licencim në veprimtarinë e prodhimit të energjisë elektrike, referuar aneksit A të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, e ndryshuar.
- Në kuadër të plotësimit nga aplikuesi të dokumentacionit thelbësor sipas kërkesave të rregullores, vlerësohet fillimi i procedurës për këtë aplikim.
- Në lidhje me dokumentacionin e konstatuar të munguar, do të njoftohet shoqëria ta përcjellë atë brenda afateve të përcaktuara nga ERE.
Për gjithë sa më sipër, Bordi i ERE-s 

VENDOSI:

1. Të fillojë procedurën për licencimin e shoqërisë “Erseka Solar Park 1” sh.p.k. në veprimtarinë e prodhimit të energjisë elektrike nga centrali fotovoltaik, me kapacitet të instaluar 20 mw, në zonën e Ersekës, bashkia Kolonjë, qarku i Korçës.
2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren  Zyrtare.

